Carcaixent amplia fins al 5 de desembre el període de pagament voluntari de tots els impostos i taxes
10 de Abril de 2020

Carcaixent

L’Ajuntament de Carcaixent ha impulsat un conjunt de mesures fiscals i econòmiques per reduir l’impacte de la crisi provocada per la pandèmia del Covid-19 sobre el conjunt de la població i sobre les activitats comercials i econòmiques i contribuir a la recuperació econòmica i social. Entre d’altres, s’ha modificat el calendari fiscal de 2020, es perllonguen els terminis de pagament d’impostos i taxes i s’inclou la reducció proporcional en alguns casos.

Una de les principals mesures és l’ampliació del termini de pagament voluntari de taxes anuals que passa al 5 de desembre, per a que la població tinga un major marge de temps per poder organitzar-se els pagaments. En el cas de tindre els rebuts domiciliats, s’ha modificat el calendari de la següent manera:

Des de la regidoria d'Hisenda han volgut recordar a la ciutadania que tenen la possiblitat de sol·licitar el fraccionament del pagament dels rebuts per adaptar-lo a la seua situació econòmica. D’igual manera també recorden la possibilitat de cancel·lar en el seu banc la domiciliació dels diferents rebuts i acollir-se al període de pagament voluntari. En este cas, la cancel·lació de la domiciliació bancària comportarà la pèrdua del descompte del 5% que s'aplica en alguns rebuts d'acord amb la normativa tributària.

De la mateixa manera, s'està estudiant la millor manera d'articular les devolucions de la part proporcional corresponent a taxes relatives a serveis que finalment no s'han pogut prestar com a conseqüència de l'ordre de tancament de determinats equipaments. És el cas de l'Escoleta Infantil, la Piscina Coberta, les Escoles Esportives, o l'ocupació del domini públic amb taules i cadires.

L’alcalde de Carcaixent, Paco Salom ha explicat que «com totes les que estem prenent ara, son mesures excepcionals per atendre una situació excepcional, en este cas amb l’objectiu d’ajudar a empreses i particulars a fer front als efectes econòmics de la situació ampliant i flexibilitzant el període de pagament”. Paco Salom també ha volgut remarcar que “estes són algunes de les primeres mesures van a implantar-se, però a la vegada s’estan estudiant altres accions de caràcter fiscal, cohesió social i incentivació econòmica per tal de reduir les afectacions que l’actual situació està provocant i pot provocar”, ha explicat.

Paco Salom també ha volgut fer una crida al recolzament d’altres administracions “estes mesures, en l’àmbit de competència municipal, es complementaran les que es puguen adoptar per altres administracions que necessitarien en algun cas de modificacions legals a nivell estatal i europeu, com la flexibilització per part del Govern Central de la normativa fiscal i donar més llibertat als governs municipals”. En esta línia, l’alcalde de Carcaixent considera que s’hauria de modificar la regla de gasto per poder gastar el superàvit dels ajuntaments en inversions o despesa corrent possibilitant que les entitats locals puguen invertir els seus estalvis en les polítiques de proximitat que consideren.